興宗南園草盛不翦僕過而愛之爲詩以贈
作者：司馬光
朝代：宋

paragraphs: 君家在何許，遠與南城鄰。
車馬不甚繁，門前無俗塵。
有園廢鉏治，繞舍皆荆榛。
入夏益滋蔓，鬖鬖高没人。
豈無舊桃李，蕪雜與之均。
謂言彼草木，於我奚疏親。
於間置取舍，豈得完天真。
不若任其然，同受雨露仁。
物性且不違，人心何緇磷。
閉戶不迎客，箕踞無冠巾。
苟忘軒冕心，何異巢居民。